Margrethe Vestager (RV), 2013-11-01:
Det er nemlig allerede i dag sådan, at regionerne kan lave stående udvalg.
De skal så bare bede om lov til at organisere sig med stående udvalg.
Det vil sige, at det, vi gør her, er, at vi sådan set fjerner det forsinkende, bureaukratiske led, at de skal spørge, om de må lave stående udvalg.
I sagens natur er det dermed jo også signaleret, at vi synes, det er en god idé at have stående udvalg.
Jeg tror, at det styrker politikeres mulighed for at få viden om de ting, de har med at gøre, have det i en længere tidsperiode og få et samarbejde på kryds og tværs i partierne om den opgave, som de skal løse til borgernes bedste.
Derfor synes jeg, det er nødvendigt at udfordre det konservative synspunkt om, at man ikke kan stemme for forslaget, fordi det øger bureaukratiet.
Det, forslaget gør, er, at det fjerner en spørgeprocedure og stiller regionerne frit, i forhold til hvordan man vil organisere sit udvalgsarbejde.
Det er meget, meget svært at forstå, at det skulle øge bureaukratiet.
Jeg tror sådan set, at det tværtimod mindsker bureaukratiet og styrker demokratiet, fordi det gør, at man i den enkelte region selv må forholde sig til, hvordan man organiserer sit arbejde, så det er organiseret bedst muligt til gavn for borgerne.
Man kan så også have den mere symbolske tilgang til forslaget, nemlig at det her i højere grad giver regionerne mulighed for at udføre et godt stykke arbejde og derfor styrker regionerne, sådan som den socialdemokratiske ordfører sagde.
Også det symbolske er jeg sådan set enig i, og derfor synes jeg, det ville være i umiddelbar forlængelse af den positive udmelding, som er kommet fra Venstres formand om regionernes fortsatte beståen, at man så også stemte for det her lovforslag.
Jeg forstod Venstres ordfører sådan, at man jo var glad for regionerne, da de blev oprettet, man har så været i tvivl om deres berettigelse i mellemtiden, men nu vil man gerne positivt diskutere, om de ikke skulle have lov til at blive her.
Det vil jeg gerne kvittere for, for jeg tror, det skaber arbejdsro, og er der noget, jeg synes er afgørende, er det, at vi har arbejdsro og fokus i regionerne på det, som er kerneopgaven og den meget store opgave, nemlig at sørge for, at vores sundhedsvæsen udvikler sig til at være stadig bedre set med borgernes øjne.
Derfor tror jeg, at vi fra politisk side kunne gøre borgerne en meget stor tjeneste ved at stoppe polemikken om, hvorvidt vi skal have en demokratisk kontrol af den måde, vores sundhedsvæsen udvikler sig på.
For regionerne har jo sådan set, synes jeg, vist meget, meget stærkt, at de træffer endog særdeles vidtgående, men også gennemarbejdede, velstrukturerede beslutninger om, hvordan vores sundhedsvæsen skal struktureres, hvilken adgang der skal være, hvilken balance der skal være mellem supersygehuse og de forskellige andre dele af sundhedsvæsenet i den enkelte region.
Jeg vil gerne her kvittere for det meget store arbejde, som er gjort.
Jeg tror, det vil være godt både for de politikere, som vi vælger inden for en kort tidshorisont, men også for de medarbejdere, som virkelig trækker igennem for at levere til borgerne, at de ved, at den demokratiske ramme, som er styrende for deres arbejde, for de ting, der fokuseres på og for den måde, man gør tingene på, er stabil.
For det må være hovedopgaven at sørge for, at vores sundhedsvæsen udvikler sig stadig bedre set med borgerøjne, og der synes jeg, at det lovforslag, vi har til behandling i dag, er et lille skridt i den rigtige retning.
Men det ville være et stort principielt og symbolsk vigtigt skridt, hvis Venstre beslutter sig for at lægge sin tvivl ned – jo også i lyset af at Venstre sådan set selv lavede regionerne, opfandt dem og dermed også gav dem den opgave, som de i hvert fald set med mine øjne har løst til meget, meget stor grad af tilfredshed.